Notendur á Norðvesturlandi fá nú rafmagn frá flutningskerfinu en notendur á norðanverðum Vestfjörðum fá enn rafmagn í gegnum varaafl . Breiðdalslína 1 , sem tengir flutningskerfið við norðanverða Vestfirði við Mjólká er enn þá úti . Skoðun á stöðu línunnar er í gangi . Þá er efni í viðgerð á stæðum í Dalvíkurlínu á leiðinni norður og fram undan er að fara í viðgerðir á línunni , að því er segir í Facebook-færslu Landsnets . Varðskipið Þór er nú á leið frá Siglufirði til Dalvíkur þar sem til stendur að nýta skipið sem rafstöð fyrir bæinn á meðan beðið er eftir því að viðgerð geti hafist . Vinnuflokkar eru í hvíld eftir átök næturinnar á meðan efnið er á leiðinni en viðgerðir hefjast strax upp hádegi . Rauðu punktunum fer fækkandi sem þýðir að rafmagn er smám saman að komast aftur á . Kort / Landsnet Þá verður flogið yfir Kópaskerslínu með Landhelgisgæslunni fyrir hádegi til að meta tjón . Tilraunir til að spennusetja Kópaskerslínu 1 frá Þeistareykjum hafa ekki borið árangur . Búið var að aftengja þann hluta línunnar frá Silfurstjörnu að Kópaskeri þar sem vitað var um bilun á línunni . Spennusetning gekk ekki og því líklegt að um frekari bilun sé að ræða . Þar eru margir staurar brotnir og líkt og víða annars staðar er ísing og selta á línum .